b'\n_START_ARTICLE_\nMilan Turkovic\n_START_PARAGRAPH_\nMilan Turkovic (s. 1939 Zagreb) on kroatialaissyntyinen fagotisti. H\xc3\xa4n varttui ja sai koulutuksensa Wieniss\xc3\xa4. H\xc3\xa4n liittyi varhain urallaan Wienin sinfoniaorkesteriin ensifagotistina. Vuonna 1967 h\xc3\xa4n aloitti soittamisen Concentus Musicus -kokoonpanossa, jonka yli 200 levytyksen joukkoon kuuluu Bachin kantaattien sarja. Varhain urallaan Turkovic oli my\xc3\xb6s mukana perustamassa Ensemble Wien-Berlin -puhallinkvintetti\xc3\xa4. H\xc3\xa4n toimi fagotinsoiton professorina Salzburgin Mozarteumissa vuosina 1984\xe2\x80\x9392. T\xc3\xa4m\xc3\xa4n j\xc3\xa4lkeen h\xc3\xa4n p\xc3\xa4\xc3\xa4si opettamaan Wienin konservatorioon, jossa h\xc3\xa4n ty\xc3\xb6skenteli vuoteen 2003._NEWLINE_Solistina ja kamarimuusikkona Turkovic on julkaissut yli 40 levytyst\xc3\xa4. H\xc3\xa4nen ohjelmistonsa on laaja ja ulottuu barokista nykys\xc3\xa4velt\xc3\xa4jiin. H\xc3\xa4n on 1990-luvulta l\xc3\xa4htien my\xc3\xb6s s\xc3\xa4\xc3\xa4nn\xc3\xb6llisesti johtanut kamariorkestereita ja puhallinyhtyeit\xc3\xa4. H\xc3\xa4n on kirjoittanut tai ollut mukana kirjoittamassa kolmea musiikkikirjaa. Turkovicin ensimm\xc3\xa4inen kirja, Was Musiker Tagsueber tun: senza sordino julkaistiin Wieniss\xc3\xa4 vuonna 1998.'